OVK gaan oudit van stemproses doen | Maroela Media
Die Onafhanklike Verkiesingskommissie (OVK) het Donderdagmiddag aangekondig ŉ oudit gaan gedoen word van uitslae en stemme in ŉ steekproef van kiesstasies om vas te stel of sommige kiesers meer as een keer gestem het.
Volgens die OVK sal die oudit ŉ statisties verteenwoordigende steekproef van stemlokale dek asook alle stemlokale waar klagtes of bewerings van dubbele stemme ontvang is. Die finale getal en kies van die steekproef sal in oorleg met deskundige statistici bepaal word.
Die oudit is deur politieke partye onderskryf tydens die party-skakelingskomitee wat vandag vergader het. Tydens die oudit sal ID-nommers, skandeerders en VEC 4-vorms nagegaan word. Die data sal dan kruisverwys en vergelyk word om enige gevalle van veelvoudige stemme te identifiseer om wetenskaplik vas te stel of sulke gevalle geïsoleerd of sistemies was en wat die wesenlike impak daarvan op die uitslae is.
Die OVK het benadruk dat hy volgens wet sewe dae het om die uitslae van die verkiesing aan te kondig en is hy vol vertroue dat die ouditproses betyds afgehandel sal word sodat daar sekerheid gegee kan word rakende die integriteit van die uitslae.
Vier kiesers is intussen in KwaZulu-Natal in hegtenis geneem nadat hulle glo meer as een keer gestem het. Die OVK het dit verwelkom en daarop gewys dat as iemand probeer om meer een keer te stem dit ŉ “voetspoor” agterlaat en dat skuldiges so vasgetrek sal word.
ŉ Ondersoek is intussen ook gelas na die doeltreffendheid van die ink wat op kiesers se duime aangebring is na berigte dat talle kiesers dit baie maklik en vinnig kon verwyder nadat hulle gestem het. Die ondersoek sal in samewerking met die Wetenskaplike en Nywerheidsnavorsingsraad (WNNR) gedoen word en met die volle ondersteuning en samewerking van die verskaffer.
Ongeveer 200 000 penne is volgens die OVK deur ŉ normale oop tenderproses verkry en dit was volgens spesifikasies wat deur die Verkiesingskommissie gestel is. In ’n poging om die doeltreffendheid van die penne te verhoog, het die Verkiesingskommissie die persentasie silwernitraat van 15% wat in vorige verkiesings gebruik is tot 20% verhoog vir dié verkiesing.
Die inlees en verifikasie van uitslae gaan intussen voort en die OVK het Suid-Afrikaners die versekering gegee dat die uitslae net aangekondig sal word wanneer hy 100% vertroue het in die integriteit en legitimiteit van die uitslae.
Met die hoe korrupsie in hierdie land kan ek nie dink dat hierdie verkiesing was 100% regverdig nie. Daar is verseker mense wat nie eers met id’s gestem het nie en meer as een keer.
Om skelm te wees en twee keer te stem gaan nie hierdie land red nie. Hoop hul vind uit “watter party” of “partye” dit gedoen het tydens verkiesing, en vir die hele land sê sodat ons kan weet. Jy kan elk geval niemand meer vertrou nie.
Die wie??? OVK ….ononafhanklikke verkiesings kommitee aangestel deur regerende party??? Klink fair teenoor die ander partye Welcome to the democratic replublic of south africa (L.W. klein lekkers vir klein brein regering)
Wie gaan die oudit doen? Die OVK gaan hulle mos nou nie self beskuldig van swak prestasie nie.
Die 7 dae gee hulle genoeg tyd om met slim verskonings te kom en baie mooi beloftes van hoe hulle volgende keer die probleme gaan keer.
Laat my dink aan ons Krieketspanne wat elke keer baie geleer het uit ‘n wedstryd as hulle verloor het.
Swak prestasie met ‘n goeie verskoning is aanvaarbaar in Afrika.
hoe bepaal julle hoeveel mense het MEER as een stem uitgebring en vir watter party? As hulle nou vasstel Jannie het 4 keer gestem, weet julle watter stemme om uit die stembus te haal? NEEWAT die hele proses was FAKE en die uitslae is ook FAKE. Hoeveel van die bokse wat VERDWYN en opgeskeur is is teruggevind en wie se stemme het hulle ingehad???